‘COVID-19 Fundraising-Assassin Warrior’ kumpul RM11,400
MIRI: Program amal ‘COVID-19 Fundraising-Assassin
Warrior’ dianjurkan Junior Chamber International (JCI) Lutong melalui media
sosial bermula 27 Mac hingga 5 April lalu mendapat sokongan padu orang awam
apabila berjaya mengumpul kutipan RM11,400.  Naib Presiden JCI Lutong selaku pengerusi pengelola, Kelvin
Hii berkata, JCI Lutong memanfaatkan dana tersebut dengan membeli Peralatan Perlindungan
Diri (PPE) seperti topeng muka, sarung tangan dan pencuci tangan untuk pasukan
barisan hadapan.  “Barangan ini kami sumbangkan kepada pihak Polis
Diraja Malaysia (PDRM), Angkatan Tentera Malaysia (ATM), pasukan perubatan,
media, Jabatan Sukarelawan Malaysia (RELA) dan lain-lain agensi terlibat. “Sumbangan ini sebagai tanda penghargaan kami kepada
semua pasukan barisan hadapan yang menjalankan tugas semasa Perintah Kawalan
Pergerakan (PKP) dan berusaha mengendalikan wabak Covid-19 ini,” katanya
menerusi satu kenyataan di sini. Hii berkata, pembekalan PPE ini memberi manfaat kepada
semua kakitangan bertugas di barisan hadapan menjaga kesihatan serta
keselamatan mereka.  Terdahulu, Hii menyerahkan sumbangan 1,000 keping topeng
muka kepada Presiden Persatuan Wartawan Utara Sarawak (NSJA) Andy Jong sambil
disaksikan Presiden JCI Lutong, Kaunselor Leslie Lau. Sementara itu, Leslie menegaskan bahawa media memainkan
peranan penting di barisan hadapan semasa PKP menyampaikan berita agar orang
ramai dapat mengetahui perkembangan maklumat hal ehwal semasa. “Meskipun media terdedah kepada cuaca panas atau
hujan mereka tetap menjalankan tanggunjawab menyampaikan maklumat kepada
masyarakat.  “Sebagai tanda sokongan kepada media NSJA, kami
menaja 1,000 keping topeng penutup hidung dan muka kepada mereka melalui
aktiviti pengumpulan dana supaya mereka dapat melindungi diri ketika
menjalankan tugas,” katanya. Menurutnya, program pengumpulan dana ‘COVID-19
FUNDRAISING-ASSASSIN WARRIOR’ ini sejajar dengan ‘JCI Creed-Service to
Humanity’ membantu masyarakat memerlukan bantuan.  Dalam pada itu, Andy mengucapkan terima kasih kepada JCI
Lutong atas sumbangan 1,000 keping topeng penutup hidung dan mulut kepada NSJA. “Mereka tidak lupa peranan dimainkan media sebagai
petugas barisan hadapan melaporkan berita-berita terkini kepada masyarakat saat
kritikal wabak Covid-19 ini. 

“Walaupun
PKP dilanjutkan tempoh dua minggu lagi hingga 28 April ini namun peranan media
tetap diteruskan menyampaikan maklumat terkini kepada masyarakat,”
ujarnya. 



 
See author's posts
